奉命齊州推事畢寄本府尚書
作者：曹鄴
朝代：唐

paragraphs: 越鳥栖不定，孤飛入齊鄉。
日暮天欲雨，那兼羽翎傷。
州民言刺史，蠹物甚於蝗。
受命大執法，草草是行裝。
僕隸皆分散，單車驛路長。
四顧無相識，奔馳若投荒。
重門下長鎖，樹影空過牆。
驅囚遶廊屋，𧥄𧥄如牛羊。
獄吏相對語，簿書堆滿牀。
敲枷打鎖聲，終日在目旁。
既捨三山侶，來餘五斗糧。
忍學空城雀，潛身入官倉。
國中天子令，頭上白日光。
曲木用處多，不如直爲梁。
恐孤食恩地，晝夜心不遑。
仲夏天氣熱，鬢鬚忽成霜。
社鼠不可灌，城狐不易防。
偶於擒縱間，盡得見否臧。
截斷姦吏舌，擘開冤人腸。
明朝向西望，走馬歸汶陽。